《金缕曲 其二 药阶桂舟叔客醴陵书后附寄》
清代·赵庆熹

欲向秋风哭。叹人生、胸填块垒，酒浇不落。棋子从头成错著，不合苦将书读。

把多少、心肠束缚。一树紫藤花馆里，十年前、同剪西窗烛。

思往事，两眉蹙。

当时曾谱离骚曲。有几篇、红兰碧杜，何堪三复。楚北楚南同作客，一样风尘鱼鹿。

况此去、两人重复。真个竹林传雅号，算黄岗、竹又湘潭竹。

新旧句，大家续。

作者简介：（约公元一八四O年前后在世）字秋舲，浙江仁和人。生卒年均不详，约清宣宗道光二十年前后在世。性倜傥，工诗词，家贫好读书。第道光进士。迟回二十年，选延川知县，不果往。改金华教授，亦末履任。庆熹工诗词散曲，著有《楚游草》、《蘅香馆诗稿》、《香消酒醒词》及《香消酒醒曲》，并传于世。